Жоба

ҚАЗАҚСТАН РЕСПУБЛИКАСЫНЫҢ

ЗАҢЫ

**Нысаналы капитал қорлары (эндаумент-қорлар) туралы**

Осы Заң эндаумент-қорларды қалыптастыру, толықтыру, тарату және оның инвестициялық кірісін пайдалану, нысаналы капитал қорларын құру, басқару және жою, нысаналы капитал қорлары мен эндаумент-қорлардың активтерін сенімгерлік басқару кезінде туындайтын қатынастарды реттейді, сондай-ақ нысаналы капитал қорлары мен эндаумент-қорлардың қызметін мемлекеттік реттеу тәртібін айқындайды.

# 1-тарау. ЖАЛПЫ ЕРЕЖЕЛЕР

1. **Осы Заңда пайдаланылатын негізгі ұғымдар**

Осы Заңда мынадай негізгі ұғымдар пайдаланылады:

1. әртараптандыру – эндаумент-қор активтері құнының төмендеу тәуекелін азайту мақсатында оларды әртүрлі қаржы құралдарына орналастыру;
2. басқарушы компания (фидуциарий) – қаржы нарығы мен қаржы ұйымдарын реттеу, бақылау және қадағалау жөніндегі уәкілетті орган, нысаналы капитал қоры берген лицензия негізінде инвестициялық портфельді басқару жөніндегі қызметті жүзеге асыратын, осы Заңда көзделген тәртіппен эндаумент-қорлардың активтерін басқару жөніндегі қызметті дербес жүзеге асыратын бағалы қағаздар нарығының кәсіби қатысушысы;
3. ерікті қайырмалдықтар – қайырымдылық көмек көрсету үшін нысаналы капитал қорына берілген ақша, сондай-ақ өзге де мүлік;
4. инвестициялық декларация – инвестициялау объектілерінің тізбесін, эндаумент-қорлардың активтеріне қатысты инвестициялық қызметтің мақсаттарын, стратегияларын, шарттары мен шектеулерін, эндаумент-қорлардың активтерін хеджирлеу және әртараптандыру шарттарын айқындайтын құжат;
5. инвестициялық кіріс – эндаумент-қор активтерін инвестициялау нәтижесінде алынған ақшалай мәндегі олардың өсімі;
6. қайырымдылық саласындағы уәкілетті орган – қайырымдылық саласындағы басшылықты жүзеге асыратын орталық атқарушы орган;
7. қаржы нарығы мен қаржы ұйымдарын реттеу, бақылау және қадағалау жөніндегі уәкілетті орган – қаржы нарығы мен қаржы ұйымдарын мемлекеттік реттеуді, бақылауды және қадағалауды жүзеге асыратын мемлекеттік орган;
8. нысаналы капитал қоры – осы Заңда көзделген тәртіппен инвестициялық кірісті қамтамасыз ету және меценаттық қызмет объектілерін қаржыландыру үшін эндаумент-қорды басқару жөніндегі коммерциялық емес ұйым;
9. нысаналы капитал қорының үлестес тұлғалары – нысаналы капитал қорына қатысты шешімдерді тікелей және (немесе) жанама айқындауға және (немесе) қабылданатын шешімдерге, әрқайсысы (тұлғалардың бірі) ықпал етуге мүмкіндігі бар, оның ішінде жасалған мәміле аясында жеке немесе заңды тұлғалар (оларға берілген өкілеттіктер шеңберінде бақылау және қадағалау функцияларын жүзеге асыратын мемлекеттік органдарды қоспағанда);
10. нысаналы енші шарты – бір тарап (эндаументтің меншік иесі) инвестициялық кіріс алу, эндаументтің сақталуын және меценаттық қызмет объектілерінің қаржыландырылуын қамтамасыз ету үшін екінші тарапқа (эндаумент-қордың меншік иесі) эндаументті билік етуге мерзімсіз немесе кемінде 10 (он) жыл мерзімге пайдалануға беретін шарт;
11. пайда алушы – нысаналы капитал қорынан қайырымдылық көмек алатын тұлға;
12. салымшы – нысаналы енші шартының тарабы болып табылатын жеке немесе заңды тұлға;
13. сенімгерлік басқару шарты – осы Заңда белгіленген талаптарға сәйкес ақшаны сенімгерлік басқаруға беру туралы басқарушы компанияның нысаналы капитал қорымен жасалатын эндаумент-қордың активтерін құрайтын инвестициялық портфельді басқару жөніндегі шарты;
14. фидуциарлық міндеттемелер – осы Заңға сәйкес эндаумент-қордың активтерін басқару қызметін ақылға қонымды, адал және әділ басқару бойынша басқарушы компания қабылдайтын міндеттемелер;
15. таза активтер құны – нысаналы капитал қорының барлық активтерінің құны мен оның нысаналы капитал қорының активтері есебінен төленуге жататын міндеттемелері не есептелген шығыстары арасындағы айырма ретінде айқындалатын нысаналы капитал қоры активтері құнының ақшалай мәні;
16. эндаумент (нысаналы енші) – қайырмалдық, сыйға тарту, өсиет немесе нысаналы енші шартының (шарттарының) талаптарына сәйкес қайрмалдыққа немесе билік етуге, пайдалануға және сақталуын қамтамасыз етуге берілген мүлік;
17. эндаумент-қор (нысаналы капитал) – эндаументтер мен инвестициялық кіріс, сондай-ақ коммерциялық емес ұйымның меншікті қаражаты есебінен қалыптастырылатын және (немесе) толықтырылатын және меценаттық қызмет объектілерін қаржыландыру үшін пайдаланылатын нысаналы капитал қоры мүлкінің бөлігі;
18. эндаумент-қордың активтері – меншік немесе нысаналы енші шарты құқығында нысаналы капитал қорына тиесілі активтердің жиынтығы.

**2-бап. Эндаумент-қорды қалыптастырудың, толықтырудың және оның инвестициялық кірісін пайдаланудың мақсаттары мен міндеттері**

* + - 1. Эндаумент-қорды қалыптастыру және (немесе) толықтыру мақсаты эндаумент-қордан инвестициялық кіріс алу және оны пайдалану арқылы меценаттық қызмет объектілерін қаржылық қолдау болып табылады.
			2. Эндаумент-қордан түсетін инвестициялық кірістен қаржыландырылатын меценаттық қызмет объектілері осы Заңға, «Қайырымдылық туралы» Қазақстан Республикасының Заңына және пайда алушы мен нысаналы капитал қорының құрылтай құжаттарына сәйкес айқындалады.
			3. Эндаумент-қорды қалыптастыру, толықтыру және оның инвестициялық кірісін пайдалану міндеттері:
1. меценаттық қызмет объектілерін тұрақты түрде қаржылық қолдау үшін қосымша ресурстар тарту;
2. эндаумент-қордың негізгі капиталының ұзақ мерзімді сақталуы;
3. Қазақстан Республикасының қолданыстағы заңнамасына сәйкес эндаумент-қор активтерін ақылға қонымды инвестициялау;
4. эндаумент-қордың пайда алушыларына қайырымдылық көмек көрсету;
5. салымшылардың мүдделерін қорғаудың тиісті деңгейін, нысаналы капитал қорының қызметі туралы ақпараттың толықтығы мен қолжетімділігін, азаматтар үшін қаржылық сауаттылық деңгейін арттыруды және қаржылық қолжетімділікті қамтамасыз ету, сондай-ақ қаржы нарығын дамытуға жәрдемдесу болып табылады.

4. Эндаумент-қорды қалыптастыруға, толықтыруға және оның инвестициялық кірісін осы Заңда көзделгеннен өзге мақсаттарға пайдалануға жол берілмейді.

**3-бап. Эндаумент-қорды қалыптастыру, толықтыру** **және оның инвестициялық кірісін пайдалану қағидаттары**

Салымшылар, нысаналы капитал қорлары және басқарушы компаниялар эндаумент-қорлардың қызметіне заңдылық, тең құқықтылық, еріктілік, жариялылық, активтерді ұтымды басқару және ұрпақтар теңдігі қағидаттары негізінде қатысады.

Заңдылық қағидаты барлық адамдар Қазақстан Республикасының Конституциясында, осы Заңда және Қазақстан Республикасының өзге де нормативтік құқықтық актілерінде бекітілген құқықтық нормаларды қатаң сақтайтын құқықтың нақты әрекетін белгілейтін құқықтық режимді сақтау болып табылады.

Тең құқықтылық қағидаты салымшының, нысаналы капитал қорының, басқарушы компанияның шығу тегіне, әлеуметтік, лауазымдық және мүліктік жағдайына, жынысына, нәсіліне, ұлтына, тіліне, дінге көзқарасына, нанымына, тұрғылықты жеріне немесе кез келген өзге де мән-жайларға қарамастан заң мен сот алдында тең құқықтарын қамтамасыз ететін құқықтық режимді сақтау болып табылады.

Еріктілік қағидаты салымшының, нысаналы капитал қорының пайда алушыға көмек көрсету құқығын және пайда алушының оны үшінші тұлғалар тарапынан мәжбүрлеп әсер етпей алу немесе алмау құқығын белгілейтін құқықтық режимді сақтау болып табылады.

Жариялылық қағидаты салымшының, нысаналы капитал қорының, басқарушы компанияның эндаумент-қордың қызметіне ашық қатысу осындай қатысудың нәтижелерін бұқаралық ақпарат құралдарында еркін жариялау құқығын, сондай-ақ эндаумент-қорға қатысты салық, қаржы және бухгалтерлік есептілік туралы ақпаратты ашуға кедергі келтірмеу міндетін белгілейтін құқықтық режимді сақтау болып табылады.

Активтерді ұтымды басқару қағидаты нысаналы капитал қоры мен басқарушы компания үшін қосымша фидуциарлық міндеттемелерді белгілейтін құқықтық режимді сақтау болып табылады.

Ұрпақтар теңдігі қағидаты нысаналы капитал қорының шешімдер мен әрекеттерді қабылдау кезінде болашақ ұрпақтың мүдделері мен қажеттіліктерін ескеру міндетін белгілейтін құқықтық режимді сақтау болып табылады.

Осы Заңда көзделген іске асырылатын қағидаттар бостандығы Қазақстан Республикасының заңдарымен ғана шектелуі мүмкін.

**4-бап. Нысаналы капитал қоры қызметінің түрлері**

1. Нысаналы капитал қоры мынадай қызмет түрлерін жүзеге асырады:

1) эндаументтерге билік ету және оларды пайдалану;

2) эндаумент-қорларды қалыптастыру және (немесе) толықтыру;

3) эндаумент-қорларды басқару;

4) эндаумент-қорлардың активтерін инвестициялау;

5) меценаттық қызмет объектілерін қаржыландыру және пайда алушының жобалары мен әлеуметтік бағдарламаларын қолдау;

6) салымшылармен, құрылтайшылармен, пайда алушылармен және басқа да қатысушылармен өзара іс-қимыл жасау;

7) эндаумент-қорлардың мөлшерін ұлғайтуға, қаражат жинауға және эндаументтерді тартуға бағытталған бастамалар жүргізу;

8) Қазақстан Республикасының заңнамасында және нысаналы капитал қорының жарғысында көзделген өзге де қызметті жүзеге асыру.

2. Қазақстан Республикасының заңнамасында көзделген жағдайларды қоспағанда, нысаналы капитал қорының кәсіпкерлік қызметпен айналысуға құқығы жоқ.

3. Нысаналы капитал қоры қызметінің барлық түрлері Қазақстан Республикасының заңнамасында және құрылтай құжаттарында белгіленген мақсаттарға қол жеткізуге бағытталған.

**2-тарау. ҚАЗАҚСТАН РЕСПУБЛИКАСЫ МЕМЛЕКЕТТІК**

 **ОРГАНДАРЫНЫҢ ҚҰЗЫРЕТІ**

**5-бап. Қайырымдылық саласындағы уәкілетті органның құзыреті**

Қайырымдылық саласындағы уәкілетті орган осы Заңда, Қазақстан Республикасының қайырымдылық туралы заңнамасында, Қазақстан Республикасының өзге де заңдарында, Қазақстан Республикасы Президентінің және Қазақстан Республикасы Үкіметінің актілерінде көзделген өкілеттіктерді жүзеге асырады.

**6-бап. Қаржы нарығы мен қаржы ұйымдарын реттеу, бақылау және қадағалау жөніндегі уәкілетті органның құзыреті**

Қаржы нарығы мен қаржы ұйымдарын реттеу, бақылау және қадағалау жөніндегі уәкілетті орган:

1) эндаумент-қорлар активтерінің құрамына кіруі мүмкін қаржы құралдарының тізбесін, сондай-ақ басқарушы компаниялардың оларды басқару тәртібін белгілейтін нормативтік құқықтық актілерді қабылдайды;

2) эндаумент-қордың активтері мен таза активтерінің құнын есептеу тәртібін айқындайды;

3) осы Заңның және басқарушы компаниялардың эндаумент-қорлар активтерінің құрамына кіруі ықтимал қаржы құралдарының тізбесін, оларды басқару тәртібін, сондай-ақ актілердің эндаумент-қор активтері мен таза активтерінің құнын есептеу тәртібін белгілейтін және нормативтік құқықтық актілер талаптарының сақталуын бақылауды қадағалауды жүзеге асырады;

4) осы Заңда, Қазақстан Республикасының өзге де заңдарында және Қазақстан Республикасы Президентінің актілерінде көзделген өзге де функциялар мен өкілеттіктерді жүзеге асырады.

**3-тарау. НЫСАНАЛЫ КАПИТАЛ ҚОРЫ**

**7-бап. Нысаналы капитал қорын құру**

1. Нысаналы капитал қоры құрылтайшылардың шешімі негізінде құрылады, онда мынадай ақпарат:

1) құрылтайшылардың толық атауы және тіркелген орны;

2) эндаумент-қордың мөлшері, оны қалыптастыру және (немесе) толықтыру тәртібі мен мерзімдері;

3) нысаналы капитал қорын және оның активтерін басқару тәртібі;

4) эндаумент-қордың қолданылу мерзімі;

5) пайда алушының меценаттық қызмет объектілерін және өзге де әлеуметтік бағдарламаларды қаржыландыруға келісуі қамтылады.

2. Нысаналы капитал қорының мүлкі:

1) жеке және заңды тұлғалардың ерікті қайырмалдықтарынан;

2) қайырымдылық, қайырмалдық, өсиет немесе сенімгерлік басқару шарты (шарттары) бойынша берілген мүліктен;

3) жеке және заңды тұлғалардың эндаументтерінен;

4) құрылтайшылардың қосымша жарналарынан;

5) активтерді, оның ішінде зияткерлік меншікті басқарудан түсетін кірістерден;

6) Қазақстан Республикасының заңнамасында тыйым салынбаған өзге де көздерден тұрады.

3. Нысаналы капитал қорының пайда алушылары оның құрылтай құжаттарымен немесе қамқоршылық кеңестің эндаумент-қор құру туралы шешімімен, сондай-ақ осы Заңда көзделген ерекшеліктерді ескере отырып, Қазақстан Республикасының азаматтық заңнамасына сәйкес қайырмалдықтың, сыйға тартудың және өсиеттің нысаналы еншінің шартымен (шарттарымен) айқындалады.

4. Нысаналы капитал қоры заңды тұлға мемлекеттік тіркелген кезден бастап оның құқықтарына ие болады.

Нысаналы капитал қорын заңды тұлға ретінде мемлекеттік тіркеуге қойылатын тәртіп пен талаптар Қазақстан Республикасының заңды тұлғаларды мемлекеттік тіркеу және филиалдар мен өкілдіктерді есептік тіркеу туралы заңнамасында айқындалады.

5. Нысаналы капитал қорының құрылымы және басқару органдары, сондай-ақ осы баптың 1 және 2-тармақтарында көрсетілген ақпарат осы Заңның ерекшеліктерін ескере отырып, Қазақстан Республикасының коммерциялық емес ұйымдар туралы заңнамасына сәйкес оның жарғысында айқындалады.

6. Нысаналы капитал қорының құрылтай құжаттары құрылтайшылар бекіткен, мазмұнын қайырымдылық саласындағы уәкілетті орган айқындайтын, үлгілік жарғыға сәйкес әзірленетін құрылтай шарты мен жарғы болып табылады.

**8-бап. Нысаналы капитал қорының құрылтайшыларына қойылатын талаптар**

1. Нысаналы капитал қорының құрылтайшылары жеке және (немесе) заңды тұлғалар болып табылады.

2. Құрылтайшы нысаналы капитал қорына беретін активтер оның меншігі болуға және үшінші тұлғалардың құқықтарымен ауыртпалық салусыз болуға тиіс.

3. Құрылтайшылар нысаналы капитал қорына берілетін активтер туралы толық және шынайы ақпаратты оның интернет-ресурсында орналастыруға, сондай-ақ олардың нысаналы капитал қорының меншігіне өтуін қамтамасыз етуге міндетті.

**9-бап. Нысаналы капитал қорының басқару органдары**

1. Нысаналы капитал қорының басқару органдары:

1) жоғары орган – қамқоршылық кеңес;

2) атқарушы орган – алқалы орган немесе атауы нысаналы капитал қорының жарғысында айқындалатын атқарушы органның функцияларын жеке-дара жүзеге асыратын адам;

3) ішкі аудит қызметі – қамқоршылық кеңес сайлайтын және тағайындайтын бақылау органы;

4) осы Заңға және нысаналы капитал қорының жарғысына сәйкес өзге де органдар болып табылады.

2. Нысаналы капитал қорын басқару органдарының мүшелерін тағайындау, шеттету тәртібі, өкілеттіктері мен жауапкершілігі Қазақстан Республикасының заңнамасында және нысаналы капитал қорының жарғысында айқындалады.

3. Нысаналы капитал қорының консультативтік-кеңесші органдары қамқоршылық кеңестің құзыретіне жатқызылған мәселелер бойынша ұсыныстар мен ұсынымдар әзірлеу мақсатында қамқоршылық кеңестің шешімімен құрылады.

**10-бап. Қамқоршылық кеңестің құзыреті**

1. Қамқоршылық кеңес нысаналы капитал қорының алқалы жоғары басқару органы болып табылады және:

1) нысаналы капитал қоры қызметінің жалпы стратегиясы мен бағыттарын айқындайды;

2) нысаналы капитал қоры эндаумент-қорды қалыптастыру және (немесе) толықтыру арқылы қол жеткізетін мақсаттарды айқындайды;

3) қамқоршылық кеңес құрамы мен мүшелерінің саны бойынша өзгерістерді бекітеді;

4) эндаумент-қорды қалыптастыру және (немесе) толықтыру, эндаумент-қор қалыптастырылатын мерзім (егер мерзім шартта айқындалмаған болса) және эндаумент-қорды тарату туралы шешімдер қабылдайды;

5) Қазақстан Республикасының бухгалтерлік есеп және қаржылық есептілік туралы заңнамасына сәйкес қаржылық есептілікті бекітеді;

6) нысаналы капитал қорының есеп саясатын бекітеді;

7) инвестициялық декларацияны бекітеді;

8) эндаумент-қордан түсетін инвестициялық кірісті пайдаланудың, бөлудің қаржылық жоспарын (бұдан әрі – қаржы жоспары) бекітеді;

9) нысаналы капитал қоры қаржылық қызметінің орындалуына бақылауды жүзеге асыру тәртібін, оның ішінде келіп түскен шағымдарды, жолданымдар мен арыздарды қарау тәртібі мен мерзімдерін, есепті құжаттарды ұсыну нысандары мен мерзімдерін айқындайтын ішкі құжатты бекітеді;

10) эндаумент-қорларды басқарудың кәсіби әдеп қағидаларын бекітеді;

11) қаржы жоспарының орындалуын бақылауды жүзеге асырады және оған өзгерістер енгізеді;

12) нысаналы капитал қоры атқарушы органының басшысын тағайындау немесе шеттету туралы, атқарушы органның сандық құрамы мен мүшелерінің өкілеттілігінің мерзімі туралы, оларды тағайындау және өкілеттіктерін мерзімінен бұрын тоқтату тәртібі туралы шешімдер қабылдайды;

13) ішкі аудит қызметінің басшысын тағайындау немесе шеттету туралы шешім қабылдайды, ішкі аудит қызметінің жұмыскерлеріне еңбекақы төлеу мен сыйақы беру мөлшері мен шарттарын айқындайды;

14) консультациялық-кеңесші органдарды қалыптастыру туралы шешімдер қабылдайды;

15) басқарушы компанияны және аудиторлық ұйымды, сондай-ақ олардың сыйақысының мөлшері мен нысанын айқындайды;

16) ақша қаражатын жинау туралы шешімдер қабылдайды және эндаумент-қорды қалыптастыру және (немесе) толықтыру үшін ақша қаражатын жинау кезінде жасалатын нысаналы енші шартының стандартты нысанын бекітеді;

17) эндаумент-қордан түсетін кірістің мәні мен мақсатын, сондай-ақ эндаумент-қордан түсетін инвестициялық кірісті пайда алушыларды, эндаумент-қордан түсетін кіріс есебінен төленетін төлемдердің көлемін, егер шартта көрсетілген талаптар айқындалмаған болса оларды жүзеге асырудың кезеңділігі мен тәртібін айқындайды;

18) эндаумент-қор қалыптастыруға және (немесе) толықтыруға нысаналы енші негізі болатын шартын мақұлдайды;

19) нысаналы капитал қоры жұмыскерлерінің еңбегіне ақы төлеу туралы ережені бекітеді;

20) нысаналы капитал қорының жарғысында және Қазақстан Республикасының заңнамасында көзделген өзге де функцияларды орындайды.

2. Қамқоршылық кеңес құрылтайшылар (олардың өкілдері), салымшылар (олардың өкілдері), азаматтар және қоғам алдында сіңірген еңбегі, нысаналы капитал қоры қызметінің мақсаттарына сәйкес салада беделі және (немесе) жетістіктері бар заңды тұлғалардың өкілдері қатарынан құрылады.

Қамқоршылық кеңестің құрамына бір заңды тұлғаның өкілдері немесе үлестес тұлғалар болып табылатын әртүрлі заңды тұлғалардың өкілдері болып табылатын екі және одан да көп адам кіре алмайды. Бұл шектеу нысаналы капитал қоры құрылтайшыларының өкілдеріне қолданылмайды. Нысаналы капитал қорының құрылтайшылары және (немесе) олардың өкілдері қамқоршылық кеңес құрамының үштен бірінен аспайтын бөлігін құрауы мүмкін.

Нысаналы капитал қоры өздеріне жүктелген функцияларды орындағаны үшін қамқоршылық кеңестің мүшелеріне және консультациялық-кеңесші органдардың мүшелеріне сыйақы төлеуді жүзеге асыруға құқылы емес.

3. Қамқоршылық кеңестің бастапқы құрамын нысаналы капитал қорының құрылтайшылары бекітеді және ол кемінде 7 адам болуға тиіс.

4. Эндаумент мөлшері соңғы есепті күнге эндаумент-қордың 10 пайызынан астамын құрайтын салымшы өзін немесе өз өкілін қамқоршылық кеңестің құрамына енгізуді талап етуге құқылы. Мұндай жағдайда қамқоршылық кеңес осындай салымшыны немесе оның өкілін салымшының тиісті талабын алған күннен бастап бір ай ішінде, егер мұндай енгізу осы баптың 2-тармағына қайшы келмесе, қамқоршылық кеңестің құрамына енгізу туралы шешім қабылдауға міндетті.

**11-бап. Атқарушы орган**

1. Ағымдағы қызметке басшылықты атқарушы орган жүзеге асырады. Атқарушы орган алқалы немесе жеке дара бола алады.

Атқарушы орган нысаналы капитал қорының құрылтай құжаттарымен қамқоршылық кеңестің айырықша құзыретіне жатқызылған мәселелерді қоспағанда, нысаналы капитал қорының қызметіне ағымдағы басшылықты жүзеге асырады, қамқоршылық кеңеске есеп береді.

Нысаналы капитал қорының алқалы атқарушы органының шешімдері хаттамамен ресімделеді, оған отырысқа қатысып отырған атқарушы органның барлық мүшелері қол қоюға және әрбір мәселе бойынша атқарушы органның әрбір мүшесінің дауыс беру нәтижесін көрсете отырып, олар бойынша дауыс беруге қойылған мәселелер, дауыс беру қорытындылары қамтылуға тиіс.

Нысаналы капитал қорының атқарушы органы мүшесінің дауыс беру құқығын өзге адамға, оның ішінде атқарушы органның басқа мүшесіне беруіне жол берілмейді.

Атқарушы орган Қамқоршылық кеңестің шешімдерін орындауға міндетті.

2. Атқарушы органның басшысы:

1) Қамқоршылық кеңес шешімдерінің орындалуын ұйымдастырады;

2) үшінші тұлғалармен қарым-қатынаста нысаналы капитал қорының атынан сенімхатсыз әрекет етеді;

3) нысаналы капитал қорының үшінші тұлғалармен қарым-қатынаста оның өкілдік ету құқығына сенімхаттар береді;

4) нысаналы капитал қорының жұмыскерлерін қабылдауды, орнын ауыстыруды және жұмыстан шығаруды жүзеге асырады (осы Заңда белгіленген жағдайларды қоспағанда), оларға көтермелеу шараларын және тәртіптік жаза қолданады, нысаналы капитал қоры жұмыскерлерінің лауазымдық айлықақыларының және нысаналы капитал қорының штат кестесіне сәйкес айлықақыларға дербес үстемеақылардың мөлшерін белгілейді, атқарушы органның және нысаналы капитал қоры ішкі аудит қызметінің құрамына кіретін жұмыскерлерді қоспағанда, нысаналы капитал қоры жұмыскерлерінің сыйлықақы мөлшерін айқындайды;

5) өзі болмаған жағдайда, алқалы атқарушы орган жанындағы өз міндеттерін атқаруды атқарушы орган мүшелерінің біріне жүктейді;

6) атқарушы органның мүшелері арасында міндеттерді, сондай-ақ өкілеттіктер мен жауапкершілік салаларын бөледі;

7) нысаналы капитал қорының жарғысында және қамқоршылық кеңестің шешімдерінде айқындалған өзге де функцияларды жүзеге асырады.

3. Алқалы атқарушы органның мүшелері нысаналы капитал қорының жұмыскерлері бола алады.

Атқарушы органның мүшесі басқа ұйымдарда қамқоршылық кеңестің келісімімен ғана жұмыс істеуге құқылы.

Атқарушы органның басшысы не нысаналы капитал қорының атқарушы органының функцияларын жеке-дара жүзеге асыратын тұлға атқарушы орган басшысының не атқарушы органның, басқа заңды тұлғаның функцияларын жеке-дара жүзеге асыратын тұлғаның лауазымын атқаруға не шетелдік заңды тұлға филиалының басшысы лауазымын атқаруға құқылы емес.

Атқарушы орган мүшесінің функциялары, құқықтары мен міндеттері осы Заңда, Қазақстан Республикасының өзге де заңнамалық актілерінде, нысаналы капитал қорының жарғысында, сондай-ақ атқарушы орган мүшесі мен нысаналы капитал қоры арасында жасалатын еңбек шартында айқындалады.

Атқарушы органның басшысымен нысаналы капитал қоры атынан жасалған еңбек шартына қамқоршылық кеңестің төрағасы немесе оған Қамқоршылық кеңес уәкілеттік берген адам қол қояды. Атқарушы органның қалған мүшелерімен еңбек шартына атқарушы органның басшысы қол қояды.

4. Нысаналы капитал қоры атқарушы органның басшысы мен мүшелері қамқоршылық кеңестің құрамына кірмейді.

5. Салымшы мен оның өкілдерінің, сондай-ақ нысаналы капитал қорына қатысты үлестес тұлғалардың осы қордың атқарушы органының басшысы немесе мүшелері лауазымдарын атқаруға құқығы жоқ.

6. Атқарушы органның басшысы мен мүшелері өз міндеттерін орындау кезінде нысаналы капитал қорының мүддесінде қабылданған фидуциарлық міндеттемелерді сақтай отырып әрекет етуге тиіс.

**12-бап. Ішкі аудит қызметі**

1. Нысаналы капитал қорының қаржы-шаруашылық қызметіне бақылауды жүзеге асыру үшін ішкі аудит қызметі құрылады.

2. Ішкі аудит қызметінің жұмыскерлері қамқоршылық кеңестің және атқарушы органның құрамына сайлана алмайды.

3. Ішкі аудит қызметі қамқоршылық кеңеске тікелей бағынады және оған өзінің жұмысы туралы есеп береді.

4. Ішкі аудит қызметі жыл сайын қамқоршылық кеңеске бекіту үшін өткен жылдың аудиторлық есебін ұсынады.

5. Ішкі аудит қызметі Қазақстан Республикасының аудиторлық қызмет туралы заңнамасына сәйкес құрылған аудиторлық қызмет жөніндегі кәсіби кеңеспен өзара іс-қимыл жасайды.

**13-бап. Нысаналы капитал қорының қаржылық есептілігі және аудиті**

1. Нысаналы капитал қорының бухгалтерлік есебін жүргізу және қаржылық есептілігін жасау тәртібі Қазақстан Республикасының бухгалтерлік есеп және қаржылық есептілік туралы заңнамасында және халықаралық қаржылық есептілік стандарттарында белгіленеді.

2. Нысаналы капитал қоры бухгалтерлік есепті жүргізеді және Қазақстан Республикасының заңнамасында белгіленген тәртіппен эндаумент-қордың меншікті қаражаты мен активтері бойынша бөлек қаржылық есептілікті ұсынады.

3. Атқарушы орган жыл сайын Қамқоршылық кеңеске Қазақстан Республикасының аудиторлық қызмет туралы заңнамасына сәйкес аудиті жүргізілген өткен жыл үшін жылдық қаржылық есептілікті оны бекіту үшін ұсынады.

4. Нысаналы капитал қоры жылдық қаржылық есептілік пен аудиторлық есепті жыл сайын өзінің интернет-ресурсында жариялауға міндетті.

5. Нысаналы капитал қоры жылдық қаржылық есептілікке тәуелсіз аудит жүргізуге міндетті.

**14-бап. Салымшылардың құқықтары мен міндеттері**

1. Эндаумент салымшыларының:

1) талап ету бойынша нысаналы капитал қорының қызметі, оның қаржылық жағдайы және активтерді пайдалануы туралы ақпарат алуға;

2) нысаналы капитал қорының жарғысына және Қазақстан Республикасының заңнамасына сәйкес келетін эндаумент-қордың инвестициялық кірісінен қаржыландыру үшін жобалар мен бағдарламалар ұсынуға;

3) егер нысаналы капитал қорының жарғысында көзделген болса, нысаналы капитал қорының консультациялық-кеңесші органдарына қатысуға;

4) Қазақстан Республикасының заңнамасына сәйкес өздерінің құқықтары мен заңды мүдделерін бұзатын нысаналы капитал қоры басқару органдарының әрекеттеріне немесе шешімдеріне шағым жасауға;

5) нысаналы салым шартының мерзімі өткен, эндаумент-қор таратылған жағдайларда және нысаналы салым шартында көзделген өзге де жағдайларда эндаументті қайтаруды талап етуге құқығы бар.

2. Эндаумент салымшылары:

1) нысаналы капитал қорының оның консультациялық-кеңесші органдарына және (немесе) басқару органдарына қатысқан жағдайларда оның жарғысын сақтауға;

2) жасалған нысаналы енші шарттарына сәйкес эндаумент-қорға жарналарды уақтылы және толық жүзеге асыруға;

3) нысаналы капитал қорының қызметіне және жұмыс істеуіне кедергі келтірмеуге, қорға өзінің қатысуын оның жарғысына және құрылу мақсаттарына қайшы келетін мақсаттарда пайдаланбауға міндетті.

3. Салымшылардың Қазақстан Республикасының заңнамасында көзделген өзге де құқықтары мен міндеттері болады.

**15-бап. Салымшылардың нысаналы капитал қорын басқаруға қатысуы**

1. Салымшылардың нысаналы капитал қорын басқаруға нысаналы капитал қорының құрылтай және өзге де құжаттарында белгіленген шарттарда қатысуға құқығы бар.

2. Салымшылардың нысаналы капитал қорын басқаруға қатысуы салымшыларды немесе олардың өкілдерін нысаналы капитал қорының Қамқоршылық кеңесіне және (немесе) консультациялық-кеңесші органдарына қосу арқылы іске асырылады.

3. Салымшылардың немесе олардың өкілдерінің нысаналы капитал қорын басқаруға қатысуы оларға қор активтеріне меншік құқығын беруге әкеп соқпайды.

4. Салымшылар немесе олардың өкілдері нысаналы капитал қорының басқармасында өздеріне жүктелген функцияларды орындағаны үшін сыйақы алуға құқылы емес.

**16-бап. Нысаналы капитал қорының үлестес тұлғалары туралы мәліметтерді ашу**

1. Нысаналы капитал қорының үлестес тұлғалары туралы мәліметтер қызметтік, коммерциялық немесе заңмен қорғалатын өзге де құпияны құрайтын ақпарат болып табылмайды.

2. Нысаналы капитал қоры үлестес тұлғаларды есепке алуды жүргізеді, олар туралы мәліметтердің толық және уақтылы ашылуын қамтамасыз етеді.

3. Үлестес тұлғалар туралы мәліметтерді ашу тәртібі нысаналы капитал қорының жарғысында белгіленеді.

4. Нысаналы капитал қорының үлестес тұлғалары болып табылатын жеке және заңды тұлғалар нысаналы капитал қорына үлестес пайда болған күннен бастап жеті күн ішінде өзінің үлестес тұлғалары туралы мәліметтерді ұсынуға міндетті.

5. Нысаналы капитал қорының жасауға мүдделілігі бар мәмілені жасасуы туралы шешім үлестестігіне байланысты оны жасауға мүдделі емес қамқоршылық кеңес мүшелерінің жай көпшілік даусымен қабылданады.

**17-бап. Нысаналы капитал қорын тарату**

1. Нысаналы капитал қоры ерікті түрде (Қамқоршылық кеңестің шешімі бойынша, сондай-ақ оған құрылтай құжаттарымен уәкілеттік берілген нысаналы капитал қоры органының шешімі бойынша) және Қазақстан Республикасының Азаматтық кодексінде, осы Заңда және Қазақстан Республикасының басқа да заңнамалық актілерінде көзделген негізде және тәртіппен мәжбүрлеп (сот шешімі бойынша) таратылуы мүмкін.

2. Нысаналы капитал қорын ерікті түрде тарату туралы шешімді қамқоршылық кеңес не оған құрылтай құжаттарымен уәкілеттік берілген нысаналы капитал қорының органы қабылдайды.

Нысаналы капитал қорын тарату туралы шешім қабылдаған нысаналы капитал қорының органы тарату комиссиясын тағайындайды және Қазақстан Республикасының Азаматтық кодексіне, осы Заңға және Қазақстан Республикасының басқа да заңнамалық актілеріне сәйкес нысаналы капитал қорын жою тәртібі мен мерзімдерін белгілейді.

3. Нысаналы капитал қорын мәжбүрлеп таратуды сот Қазақстан Республикасының заңнамалық актілерінде көзделген жағдайларда және тәртіппен жүзеге асырады.

Егер Қазақстан Республикасының заңнамалық актілерінде өзгеше көзделмесе, нысаналы капитал қорын тарату туралы талапты мүдделі тұлғалар сотқа беруі мүмкін.

4. Тарату комиссиясы тағайындалған сәттен бастап оған нысаналы капитал қорының мүлкі мен істерін басқару жөніндегі өкілеттіктер ауысады. Тарату комиссиясы таратылатын нысаналы капитал қорының атынан сотта сөз сөйлейді.

5. Тарату комиссиясының құрамы нысаналы капитал қоры қызметінің ерекшелігін ескере, міндетті түрде мынадай қатысушыларды:

1) қамқоршылық кеңес өкілдерін;

2) атқарушы органның өкілдерін;

3) ішкі аудит қызметінің өкілдерін;

4) нысаналы капитал қоры органдарының құрамына кірмейтін салымшылардың өкілдерін қоса отырып айқындалады.

6. Нысаналы капитал қоры таратылған кезде оның активтері нысаналы капитал қорының қарыздары мен міндеттемелерін өтеу үшін пайдаланылады.

Оның кредиторларының талаптарын қанағаттандыру тәртібі Қазақстан Республикасының заңнамасымен реттеледі.

 7. Нысаналы капитал қорын тарату туралы ақпарат тарату туралы шешім қабылданғаннан кейін 30 күн ішінде нысаналы капитал қорының интернет-ресурсында міндетті түрде жариялануға тиіс. Жариялау жөніндегі міндет тарату комиссиясына жүктеледі.

**4-тарау. ЭНДАУМЕНТ-ҚОРДЫ ҚАЛЫПТАСТЫРУ, ТОЛЫҚТЫРУ**

**ЖӘНЕ ОНЫҢ ИНВЕСТИЦИЯЛЫҚ КІРІСІН ПАЙДАЛАНУ ТӘРТІБІ**

**18-бап. Эндаумент-қорды қалыптастыру және (немесе) толықтыру**

* 1. Эндаумент-қор қайырмалдық, сыйға тарту, өсиет немесе нысаналы енші шарты (шарттары), құрылтайшылардың ерікті мүліктік жарналары, ерікті қайырмалдықтар, құрылтай құжатында және (немесе) қамқоршылық кеңесінің эндаумент-қорды құру туралы шешімін айқындалған талаптарда эндаумент қорларының активтерін басқарудан түскен инвестициялық кірістер шарты (шарттары) негізінде ұлттық және шетел валютадағы ақшалай қаражат, жылжымалы және жылжымайтын мүлік, бағалы қағаздар, ұлттық валютада ақшалай бағасы бар өзге де мүлік пен мүліктік құқықтар есебінен қалыптастырылады және (немесе) толықтырылады.

2. Қордың «Қайырымдылық туралы» Қазақстан Республикасының Заңына сәйкес меценаттық қызмет объектілерін қаржыландыруға арналған активтерді эндаумент-қордың құрамына енгізуіне жол берілмейді.

3. Эндаумент-қордың өзге де эндаумент-қорларға қатысты өзін идентификаттайтын жеке атауы болуға тиіс.

4. Эндаумент-қорға енгізілген мүлік нысаналы енші шарты шеңберінде берілген мүлікті қоспағанда, нысаналы капитал қорының меншігіне айналады.

5. Эндаумент-қорға енгізілген мүлік эндаумент-қордың бүкіл әрекет ету мерзімі ішінде үшінші тұлғалардың құқықтарымен ауыртпалық салусыз болуға тиіс.

Осы тармақтың талаптары эндаумент-қор активтері есебінен жүзеге асырылатын бағалы қағаздармен «репо» операцияларына қолданылмайды.

6. Нысаналы капитал қоры сенімгерлік басқарудың шарттары негізінде, сондай-ақ қайырымдылық, сыйға тарту, өсиет немесе нысаналы енші шартында (шарттарында) эндаумент-қорды қалыптастырудың әртүрлі мақсаттары айқындалған жағдайда бірнеше эндаумент-қорларды қалыптастыруға құқылы.

**19-бап. Эндаумент-қорды қалыптастыру және (немесе) толықтыру үшін қаражат жинау**

1. Нысаналы капитал қоры эндаумент-қорды қалыптастыруға және (немесе) толықтыруға қаражат жинау туралы жария етуге құқылы.

2. Қаражат жинау нысанын қамқоршылық кеңес бекіткен, стандартты нысаналы енші шарты негізінде немесе ерікті қайырмалдықтарды тарта отырып жүзеге асырылады.

3. Нысаналы капитал қоры жинау процесінің ашықтығын сақтауға, жиналған қаражат сомасы, олардың көздері және болжамды пайдаланылуы туралы ақпаратқа қол жеткізуді қамтамасыз етуге міндетті.

4. Қаражат жинау кезінде ерікті қайырмалдықтар беретін тұлғалар оған қосылу жолымен қайырмалдық шартының елеулі талаптары бар ұсынысты қабылдайды.

5. Ерікті қайырмалдықтар қаражатты нысаналы капитал қорының банктік шоттарына аудару арқылы жүзеге асырылады.

6. Эндаумент-қорды қалыптастыруға және (немесе) толықтыруға қаражат жинау кезінде эндаументтерді жинау әрбір салымшымен нысаналы еншінің стандартты шартын жеке жасасу негізінде жүзеге асырылады.

7. Қаражат жиналған жағдайда нысаналы капитал қоры кез келген мүдделі тұлғаларға мынадай ақпарат пен құжаттарға:

1) нысаналы капитал қорының жарғысына және заңды тұлғаны мемлекеттік тіркеу (қайта тіркеу) туралы анықтамаға;

2) нысаналы капитал қорының тұрақты жұмыс істейтін атқарушы органының мекенжайы (орналасқан жері) туралы мәліметтерге;

3) қамқоршылық кеңес бекіткен, нысандағы стандартты нысаналы енші шартына;

4) нысаналы капитал қорының қаржылық жоспарына;

5) қамқоршылық кеңестің сандық және дербес құрамы туралы мәліметтерге;

6) басқарушы компанияның және аудиторлық ұйымның атаулары, олардың тұрақты жұмыс істейтін атқарушы органдарының мекенжайлары (орналасқан жері) көрсетілген, олар туралы мәліметтерге;

7) нысаналы капитал қорының әкімшілік шығыстарының мөлшері, осы Заңға сәйкес эндаумент-қордан түсетін кіріс есебінен қаржыландырылатын көрсетілген шығыстардың үлесі туралы ақпаратқа;

8) соңғы қаржы жылы үшін жылдық қаржылық және аудиторлық есептерге еркін қол жеткізуді қамтамасыз етуге міндетті.

8. Эндаумент-қорды қалыптастыруға және (немесе) толықтыруға қаражат жиналған жағдайда, нысаналы капитал қоры көрсетілген құжаттар бекітілгеннен және көрсетілген ақпарат қалыптастырылғаннан кейін осы баптың 7-тармағының 4), 6) - 8) тармақшаларында көрсетілген ақпаратқа еркін қол жеткізуді қамтамасыз етеді.

9. Осы баптың 7-тармағында көзделген құжаттар мен ақпаратты нысаналы капитал қоры өзінің интернет-ресурсында мынадай мерзімдерде:

1) қалыптастырылған эндаумент-қорды толықтыруға қаражат жинау туралы кезде – қаражат жинау туралы хабарландырумен бір мезгілде;

2) эндаумент-қорды қалыптастыруға қаражат жинау туралы хабарландыру кезінде – қаражат жинау туралы хабарландырумен бір мезгілде (осы баптың 7-тармағының 4), 6) - 8) тармақшаларында көрсетілген және осы тармақтың 3) тармақшасына сәйкес орналастырылатын құжаттар мен ақпаратты қоспағанда);

3) көрсетілген құжаттарды немесе оларға енгізілген өзгерістерді бекіту не қаражат жинау туралы хабарландырудан кейін көрсетілген ақпаратты қалыптастыру немесе өзгерту кезінде – тиісті құжат бекітілген күннен кейін үш күннен кешіктірмей немесе тиісті ақпарат қалыптастырылған немесе өзгертілген күннен кейін орналастырады.

**20-бап. Фидуциарлық міндеттемелер**

1. Эндаумент-қорын басқаруға және инвестициялауға жауапты адамдар қабылданған фидуциарлық міндеттемелерге сәйкес эндаумент-қорын басқаруы және оған инвестиция салуы тиіс.

2. Нысаналы енші шартында көрсетілген салымшылар мен қайрмалдық жасағандарды ниеттері мен мүдделерін ескере отырып, басқарушы компания (фидуциарий) эндаумент-қорды басқару және оған инвестиция салу кезінде нысаналы капитал қорының мақсаттарын және пайда алушының мүдделерін ескеруге тиіс.

3. Басқарушы компания эндаумент-қордың активтерін басқаруды жүзеге асыру кезінде мүдделер қақтығысын, сондай-ақ фидуциарлық міндеттемелерді бұзуды болдырмауға және олардың алдын алу және реттеу жөнінде шаралар қабылдауға міндетті.

4. Эндаумент-қорды басқару және оған инвестиция салу кезінде нысаналы капитал қорының лауазымды тұлғалары:

1) эндаумент-қорды басқаруға және оған инвестиция салуға қатысы бар фактілерді тексеру үшін қажетті күш-жігер жұмсайды;

2) эндаумент-қордың активтерін қамқоршылық кеңес мүшелерінің, салымшылардың және (немесе) нысаналы капитал қорымен байланысты басқа да тұлғалардың жеке немесе корпоративтік мақсаттары үшін пайдалануға құқылы емес.

5. Нысаналы капитал қоры басқару және және оған инвестиция салу мақсатында екі немесе одан да көп эндаумент-қорларын басқара алады.

6. Егер нысаналы енші шартында өзгеше көзделмесе, мынадай фидуциарлық міндеттемелер қолданылады.

Эндаумент қорының активтерін басқару, оған инвестиция салу және оның инвестициялық кірісі мен қайырмалдықтарды жұмсау кезіндегі нысаналы капитал қоры лауазымды тұлғаларының фидуциарлық міндеттемелері эндаумент-қорларын басқарудың кәсіби әдеп қағидаларын сақтауды қамтиды.

Эндаумент қорларын басқарудың кәсіби әдеп қағидаларын нысаналы капитал қоры дербес қабылдайды және мынадай факторларды:

1) эндаумент-қордың сақталуы;

2) салымшы үшін құндылық болып табылатын нысаналы капитал қорының активтерін сенімгерлік басқару шартында белгіленген меншік құқығы;

3) эндаумент-қорды басқару және оған инвестиция салу кезінде күтілетін қайтарым, жалпы кіріс және инвестициялардың өсімі;

4) инфляцияның немесе дефляцияның әсері;

5) жалпы инвестициялық портфельдегі әрбір инвестицияның немесе қаржылық операцияның мәні;

6) инвестициялық шешімдердің немесе стратегиялардың күтілетін салықтық салдары;

7) жалпы экономикалық жағдайлар ескеруге тиіс.

Жекелеген активке қатысты басқарушылық және инвестициялық шешімдер эндаумент-қордың инвестициялық портфелін, тұтастай және нысаналы капитал қорының саясатына сәйкес келетін мақсаттармен, тәуекелдері мен кірістілігі бар жалпы инвестициялық декларацияның бөлігі ретінде ескере отырып қабылдануға тиіс.

Нысаналы капитал қоры ерекше жағдайларға байланысты эндаумент-қордың мақсаттарына әртараптандырусыз қол жеткізіледі деп шешкен жағдайларды қоспағанда, нысаналы капитал қоры эндаумент-қордың инвестицияларын әртараптандыруға тиіс.

Эндаумент-қорды сенімгерлік басқаруға және оған инвестиция салуға уәкілетті тұлғалар мүдделер қақтығысы болған жағдайда тек нысаналы енші шартының талаптарына сәйкес нысаналы капитал қорының мүддесі үшін ғана әрекет етуге міндетті.

7. Нысаналы капитал қорының атқарушы органы фидуциарлық міндеттемелерді бұзған, сондай-ақ эндаумент-қор активтерін пайдаланған жағдайда кез келген мүдделі тұлғаның мәмілені жарамсыз деп тану туралы сотқа жүгінуге құқығы бар.

8. Осы Заңда белгіленген фидуциарлық міндеттемелерді бұза отырып, мәмілені қасақана жасасқан адам, егер мұндай талап пайдакүнемдік себептерден немесе жауапкершіліктен жалтару ниетінен туындаса, мәмілені жарамсыз деп тануды талап етуге құқылы емес.

**21-бап. Эндаумент-қордан түсетін инвестициялық кірісті пайдалану тәртібі**

1. Эндаумент-қордан түсетін кіріс осы Заңда көзделген мақсаттарға, нысаналы капитал қорының құрылтай құжаттарына, қайырмалдық, сыйға тарту, өсиет немесе нысаналы енші шартына (шарттарына) сәйкес не осы Заңда көзделген жағдайларда қамқоршылық кеңестің шешімімен пайдаланылады.

2. Эндаумент-қордан түсетін кірісті пайдалану нысаналы капитал қорының қаржы жоспарына сәйкес жүзеге асырылады.

3. Эндаумент-қордан түсетін кірісті пайдалануды оның нысаналы капитал қорының жарғысында көрсетілген мақсаттарға сәйкестігін қамтамасыз ететін нысаналы капитал қорының басқару органдары бақылауға тиіс.

4. Нысаналы капитал қорының қаржылық жоспарын қамқоршылық кеңес бекітеді. Эндаумент-қор бір салымшының еншісі есебінен қалыптастырылған жағдайда, егер нысаналы енші шартында өзгеше белгіленбесе, нысаналы капитал қорының қаржылық жоспары да осы салымшымен келісілуге тиіс.

5. Нысаналы капитал қоры эндаумент-қордан түскен барлық инвестициялық кірісті пайда алушыларға беру үшін шығыстарға және нысаналы енші шартында айқындалған мақсаттарға пайдаланбауға құқылы.

6. Нысаналы капитал қоры эндаумент-қордан түсетін инвестициялық кіріс сомасының 30 (отыз) пайызынан артық емес немесе эндаумент-қордан есепті жылы түскен инвестициялық кіріс сомасының 25 (жиырма бес) пайызынан артық емес немесе эндаумент-қорының таза активтерінің орташа құнының 1 (бір) пайызынан артық емес әкімшілік-басқарушылық шығыстарға пайдалануға құқылы.

7. Нысаналы капитал қорының әкімшілік-басқарушылық шығыстары үй-жайлар, ғимараттар мен құрылыстарды жалға алу ақысын төлеу, басқарушы компанияларға сыйақы беру, негізгі құралдар мен шығыс материалдарын сатып алуға арналған шығыстар, аудит жүргізуге арналған шығыстар, нысаналы капитал қоры қызметкерлерінің еңбекақысын төлеу, нысаналы капитал қорын немесе оның жекелеген құрылымдық бөлімшелерін басқаруға арналған шығыстар, нысаналы капитал қорын немесе оның жекелеген құрылымдық бөлімшелерін басқару бойынша көрсетілетін қызметтерді сатып алуға арналған шығыстар болып табылады.

**22-бап. Эндаумент-қорды тарату**

1. Эндаумент-қор мынадай жағдайларда:

1) қамқоршылық кеңестің шешімі бойынша;

2) сот шешімі бойынша;

3) әрекет ету мерзімі өткеннен кейін;

4) Қазақстан Республикасының заңнамасында көзделген басқа да жағдайларда таратылуға жатады.

2. Егер эндаумент-қордың мақсаттарын орындау және (немесе) нысаналы енші шартында белгіленген шектеулер қолжетімсіз, жүзеге асырылмайтын, ысырапшыл болған жағдайда немесе Қазақстан Республикасы заңнамасының талаптарын бұзатын жағдайларда қамқоршылық кеңес эндаумент-қорды таратуға құқылы.

3. Нысаналы капитал қоры осы Заң нормаларын және (немесе) жарғы талаптарын өрескел немесе бірнеше рет (қатарынан алты күнтізбелік ай ішінде екі және одан да көп рет) бұзса, ол сот шешімі бойынша эндаумент-қорды тарату үшін негіз болып табылады.

Өрескел бұзушылық деп әдейі немесе тиянақсыздық, немқұрайлық немесе осы Заңды білмеу салдарынан жасалған осы Заңды айқын және елеулі бұзышулық түсініледі.

Өз құзыреті шегінде қаржы нарығы мен қаржы ұйымдарын реттеу, бақылау және қадағалау жөніндегі және қайырымдылық саласындағы уәкілетті органдар, салымшылар Қазақстан Республикасының заңнамасында белгіленген тәртіппен эндаумент-қорды тарату туралы талап қоюмен сотқа жүгінуге құқылы.

4. Эндаумент-қор таратылған жағдайда, егер қайырмалдық, сыйға тарту, өсиет және нысаналы енші шартында (шарттарында) эндаумент-қордың активтеріне билік ету тәртібі айқындалмаса, онда оны тарату кезінде қамқоршылық кеңес:

1) эндаумент-қор активтерінің қалған бөлігін басқа эндаумент-қорға, эндаумент-қорды қалыптастыру және (немесе) толықтыру үшін нысаналы капиталдың басқа қорына беру туралы;

2) эндаумент-қор активтерінің қалған бөлігін қайырмалдық, сыйға тарту, өсиет немесе нысаналы енші шартында (шарттарында) айқындалған мақсаттарға немесе осы Заңда белгіленген жағдайларда, сондай-ақ нысаналы капитал қорының қаржы жоспарына сәйкес меценаттық қызмет объектілерін қаржыландыруға пайдалану туралы;

3) эндаумент-қорды тарату кезінде салымшылар алдындағы міндеттемелерді өтеу туралы шешімдердің бірін қабылдауға құқылы.

Осыдан кейін қалған қаражат нысаналы капитал қорының теңгеріміне жіберіледі.

5. Нысаналы енші шарты жасалған салымшылар, оның мұрагерлері немесе нысаналы капитал қорына өзге де құқық мирасқорлары алдындағы міндеттемелердің мөлшері бастапқы енші сомасынан не бағалы қағаздарды, жылжымайтын мүлікті заттай қайтару мүмкін болмаған жағдайда не осы мүліктің бағалау құнына тең, бірақ көрсетілген мүліктің бастапқы бағасынан аспайтын сомадан аспауға тиіс.

6. Эндаумент-қорды тарату туралы ақпарат нысаналы капитал қорының интернет-ресурсында міндетті түрде жариялануға тиіс.

7. Эндаумент-қорды таратуға байланысты шығындарды эндаумент-қордың активтері есебінен көтереді немесе мүлік жеткіліксіз болған жағдайда қорға нысаналы капитал қорына тиесілі өзге де мүлік есебінен жүргізіледі.

**5-тарау. НЫСАНАЛЫ КАПИТАЛ ҚОРЫНЫҢ АКТИВТЕРІН**

 **ҚҰРАЙТЫН МҮЛІКТІ БАСҚАРУ**

**23-бап. Эндаумент-қордың активтерін басқару**

1. Эндаумент-қордың активтерін басқаруды нысаналы капитал қоры осы Заңға және нысаналы капитал қорының ішкі құжаттарына сәйкес дербес немесе басқарушы компанияны тарта отырып жүзеге асырады.

2. Нысаналы капитал қоры эндаумент-қордың қаржы активтерін тиісті қаржы жылына арналған республикалық бюджет туралы заңда белгіленген айлық есептік көрсеткіштің 15000 еселенген мөлшерінен асып кеткен кезде басқарушы компанияның сенімгерлік басқаруына беруге міндетті.

3. Эндаумент-қордың инвестициялық портфельге енгізілмеген өзге де активтерін басқаруды нысаналы капитал қоры дербес жүзеге асырады.

4. Егер Қазақстан Республикасының заңнамалық актілерінде немесе көрсетілген шартта өзгеше белгіленбесе, сенімгерлік басқару шартының қолданылу кезеңінде нысаналы капитал қоры сенімгерлік басқарудағы мүлікке қатысты қандай да бір іс-қимылды жүзеге асыруға құқылы емес.

5. Тиісті қаржы жылына арналған республикалық бюджет туралы заңда белгіленген айлық есептік көрсеткіштің 15000 еселенген сомасынан кем соманы құрайтын эндаумент-қордың активтерін басқаруды нысаналы капитал қорының құрылтай немесе ішкі құжаттарымен осыған уәкілеттік берілген нысаналы капитал қорының басқару органы жүзеге асыра алады.

Эндаумент-қорды сенімгерлік басқаруға беру жөніндегі шешімді нысаналы капитал қорының қамқоршылық кеңесі жүзеге асырады.

**24-бап. Эндаумент-қор активтерінің құрамы**

1. Эндаумент-қорлардың активтерін қаржы құралдары мен өзге де мүлік құрайды.

Эндаумент-қорлар активтерінің құрамына кіруі мүмкін қаржы құралдарының тізбесі, сондай-ақ оларды инвестициялау тәртібі қаржы нарығы мен қаржы ұйымдарын реттеу, бақылау және қадағалау жөніндегі уәкілетті органның құқықтық актілерінде айқындалады.

2. Эндаумент-қордың инвестициялық портфелінің құрамына:

1) басқарушы компанияның басқаруындағы инвестициялық қорлардың акциялары немесе пайлары;

2) басқарушы компания шығарған (берген) активтер;

3) Қазақстан Республикасы қаржы агенттіктерінің мемлекеттік бағалы қағаздары мен агенттік облигацияларын қоспағанда, бір заңды тұлғаның бір түрінің (шығарылымының) осы түрдегі (шығарылымның) орналастырылған қаржы құралдарының жалпы санының он бес пайызынан асатын мөлшердегі қаржы құралдары кірмейді.

Егер эндаумент-қор активтерімен қандай да бір мәмілелерді жүзеге асыру нәтижесінде не өзге де жағдайларда эндаумент-қор активтерінің құрамына қойылатын талаптар және (немесе) шектеулер бұзылған жағдайда, басқарушы компания осындай оқиғадан кейінгі бір күн ішінде қаржы нарығы мен қаржы ұйымдарын реттеу, бақылау және қадағалау жөніндегі уәкілетті органды хабардар етуге және эндаумент-қор активтерінің құрамындағы осындай өзгерістер болған күннен бастап алты ай ішінде эндаумент-қор активтерін құрамын осы баптың талаптарына сәйкес келтіруге міндетті.

3. Қаржы нарығы лицензиаттарының дауыс беретін акцияларына эндаумент-қорлар активтері мен басқарушы компанияның меншікті активтері инвестицияларының жиынтық көлемі қаржы нарығы мен қаржы ұйымдарын реттеу, бақылау және қадағалау жөніндегі уәкілетті органның оларды сатып алуға келісімін алуды талап ететін мөлшерден аз болуға тиіс.

4. Эндаумент-қор активтері есебінен бір тұлға және оның үлестес тұлғалары шығарған (берген) қаржы құралдарына (ақшаны қоспағанда) инвестициялардың жиынтық мөлшері қаржы нарығы мен қаржы ұйымдарын реттеу, бақылау және қадағалау жөніндегі уәкілетті органның нормативтік құқықтық актісінде белгіленеді.

5. Басқарушы компанияға сенімгерлік басқаруға берілгенге дейін эндаумент-қордың активтері тек екінші деңгейдегі банктердің депозиттеріне ғана инвестициялануы мүмкін.

**25-бап. Эндаумент-қор активтерінің құнын айқындау**

1. Эндаумент-қор активтерінің және таза активтердің құнын айқындау қаржы нарығы мен қаржы ұйымдарын реттеу, бақылау және қадағалау жөніндегі уәкілетті органның нормативтік құқықтық актісінде белгіленген шарттарда, әдістеме бойынша және тәртіппен жүзеге асырылады.

2. Эндаумент-қор активтерінің құнын айқындау Қазақстан Республикасының ұлттық валютасында жүргізіледі.

3. Қаржы нарығы мен қаржы ұйымдарын реттеу, бақылау және қадағалау жөніндегі уәкілетті орган эндаумент-қор активтері мен таза активтердің дұрыс қолданылмаған бағалау әдістері немесе дұрыс есептелмеген құны жағдайында басқарушы компаниялар үшін орындауға міндетті нұсқаулар беруге құқылы.

**26-бап. Эндаумент-қордың инвестициялық декларациясы**

1. Эндаумент-қордың инвестициялық декларациясын қаржы нарығы мен қаржы ұйымдарын реттеу, бақылау және қадағалау жөніндегі уәкілетті органның нормативтік құқықтық актісінде айқындалған эндаумент-қорлар активтерінің құрамына кіруі мүмкін қаржы құралдарының тізбесін ескере отырып, нысаналы капитал қоры жасайды.

2. Эндаумент-қордың инвестициялық декларациясы:

1) эндаумент-қордың инвестициялық саясаты мақсаттарының, міндеттерінің сипаттамасы;

2) эндаумент-қордың инвестициялау объектілерінің тізбесін, мәмілелердің түрлерін, инвестициялаудың шарттары мен лимиттерін;

3) эндаумент-қор активтерін хеджирлеу және әртараптандыру шарттарын қамтуға тиіс.

3. Эндаумент-қордың басқарушы компаниясы осы Заңда және сенімгерлік басқару шартында көзделген шарттарда және тәртіппен инвестициялық декларацияға өзгерістер мен толықтырулар енгізуге бастамашылық жасауға құқылы.

4. Инвестициялық декларацияны, сондай-ақ оған өзгерістер мен толықтыруларды нысаналы капитал қорының қамқоршылық кеңесі бекітеді және олар бекітілген кезден бастап үш күн ішінде нысаналы капитал қорының ресми интернет-ресурсында жарияланады.

**27-бап. Эндаумент-қордың басқарушы компаниясының қызметі**

1. Басқарушы компания осы Заңда, қаржы нарығы мен қаржы ұйымдарын реттеу, бақылау және қадағалау жөніндегі уәкілетті органның нормативтік құқықтық актілерінде, сенімгерлік басқару шартында, инвестициялық декларацияда және фидуциарлық міндеттемелерде белгіленген талаптарға сәйкес іс-әрекеттер жасау арқылы нысаналы капитал қорының мүддесінде эндаумент-қор активтерін сенімгерлік басқаруды жүзеге асырады.

2. Эндаумент-қордың басқарушы компаниясы:

1) эндаумент-қор активтерінің құнын бағалауды, қозғалысын, құрамын және құнын есепке алуды жүзеге асыруға;

2) эндаумент-қор активтерінің құнын, қозғалысын және құрамын кастодианмен мерзімді, бірақ айына кемінде бір реттен сиретпей салыстырып тексеруді жүзеге асыруға;

3) сенімгерлік басқару шартына сәйкес нысаналы капитал қорын таза активтердің құрамы мен құны туралы мерзімді, бірақ айына кемінде бір реттен сиретпей хабардар етуге;

4) фидуциарлық міндеттемелерді, сенімділік, өтімділік, кірістілік және әртараптандыру қағидаттарын қамтамасыз ету қажеттілігін негізге ала отырып, эндаумент-қордың активтерін басқаруды жүзеге асыруға;

5) эндаумент-қор активтерін сенімгерлік басқарумен байланысты жыл сайын бухгалтерлік және қаржылық есептілікке аудит жүргізуге;

6) эндаумент-қордың меншік иесін бағалы қағаздарды басқару жөніндегі қызметті жүзеге асыруға арналған лицензияның немесе инвестициялық портфельді басқаруға арналған лицензияның қолданылуын тоқтата тұру немесе одан айыру туралы басқарушы компания эндаумент-қордың активтерін сенімгерлік басқару шартында көзделген нысанда және тәртіппен осындай тоқтата тұру немесе айыру туралы білген күннен кейінгі күннен кешіктірмей хабардар етуге;

7) Қазақстан Республикасының заңнамасында белгіленген талаптарға сәйкес эндаумент-қорлар активтерінің бухгалтерлік есебін бөлек жүргізуді және олар бойынша қаржылық және өзге де есептілікті ұсынуды жүзеге асыруға;

8) эндаумент-қордың меншік иесін эндаумент-қордың активтерін сенімгерлік басқару жөніндегі қызметке байланысты өзге де фактілер мен оқиғалар туралы сенімгерлік басқару шартында көзделген тәртіппен және мерзімдерде хабардар етуге;

9) Қазақстан Республикасының заңнамасына сәйкес эндаумент-қор туралы ақпаратты ашуға міндетті.

3. Басқарушы компания эндаумент-қордың активтерімен мәмілелер жасау кезінде оның мүддесінде әрекет ететін эндаумент-қордың атауын көрсетуге міндетті.

Көрсетілген талап бұзылған жағдайда басқарушы компания қабылданған міндеттемелерді өз есебінен орындайды.

**28-бап. Кастодиандық қызмет көрсету**

Басқарушы компанияның басқаруына берілген эндаумент-қор активтеріне кастодиандық қызмет көрсетуді кастодиан «Бағалы қағаздар рыногы туралы» Қазақстан Республикасының Заңына, қаржы нарығы мен қаржы ұйымдарын реттеу, бақылау және қадағалау жөніндегі уәкілетті органның нормативтік құқықтық актісіне және кастодиандық қызмет көрсету жөніндегі шартқа сәйкес жүзеге асырады.

**29-бап. Эндаумент-қордың активтерін басқару жөніндегі қызметті жүзеге асыру кезіндегі шектеулер**

Басқарушы компания басқарылатын эндаумент-қорға қатысты:

1) Өз міндеттемелерінің немесе эндаумент-қордың активтерін басқару жөніндегі қызметке байланысты емес үшінші тұлғалардың міндеттемелерінің немесе орындалуын қамтамасыз ету үшін эндаумент-қордың активтерін пайдалануға;

2) нәтижесінде Қазақстан Республикасының заңнамасында, фидуциарлық міндеттемелерде және инвестициялық декларацияда белгіленген талаптар бұзылатын мәмілелер жасауға;

3) эндаумент-қордың активтерін өтеусіз иеліктен шығару жөнінде инвестициялық шешімдер қабылдауға құқылы емес.

**6-тарау. НЫСАНАЛЫ КАПИТАЛ ҚОРЛАРЫНЫҢ ҚЫЗМЕТІ САЛАСЫНДАҒЫ ХАЛЫҚАРАЛЫҚ ЫНТЫМАҚТАСТЫҚ**

**30-бап. Халықаралық ынтымақтастық және сыртқы экономикалық қызмет**

1. Нысаналы капитал қорларының қызметі саласындағы Қазақстан Республикасының халықаралық ынтымақтастығы Қазақстан Республикасының заңнамасы мен Қазақстан Республикасының халықаралық шарттары негізінде жүзеге асырылады.

2. Сыртқы экономикалық қызмет шеңберіндегі халықаралық ынтымақтастық мынадай:

1) нысаналы капитал қорының және эндаумент-қордың активтеріне шетелдік инвестицияларды тарту;

2) фидуциарлық міндеттемелерге және инвестициялық декларацияға сәйкес нысаналы капитал қоры мен эндаумент-қор активтерін шетелдік активтерге инвестициялау;

3) халықаралық экономикалық және қаржылық жобаларға қатысу;

4) нысаналы капитал қорлары мен эндаумент-қорлардың қызметіне байланысты халықаралық қауымдастықтар мен ұйымдарға қатысу бағыттарын жүзеге асырылуы мүмкін.

3. Нысаналы капитал қорларының сыртқы экономикалық қызметі қордың мақсаттарына қол жеткізуге бағытталған және фидуциарлық міндеттемелерді, оның қаржылық тұрақтылығын қамтамасыз ету жөніндегі шараларды және тәуекелдерді тиімді басқару қағидаттарының сақталуын ескере отырып жүзеге асырылады.

**31-бап. «Астана» халықаралық қаржы орталығының аумағында нысаналы капитал қорларының қызметін жүзеге асыру**

Нысаналы капитал қорлары осы Заңда және «Астана» халықаралық қаржы орталығының құжаттарында белгіленген қағидалар мен талаптарды сақтай отырып, «Астана» халықаралық қаржы орталығының аумағында қызметті жүзеге асыруға құқылы.

**7-тарау. ӨТПЕЛІ ЖӘНЕ ҚОРЫТЫНДЫ ЕРЕЖЕЛЕР**

**32-бап. Өтпелі ережелер**

«Қайырымдылық туралы» Қазақстан Республикасының Заңына сәйкес нысаналы капиталды (эндаументті) қалыптастыру және пайдалану жөніндегі қызметті бұрын жүзеге асырған коммерциялық емес ұйымдар осы Заң қолданысқа енгізілген күннен бастап бір жыл ішінде өз қызметін осы Заңға сәйкес келтіруге тиіс.

**33-бап. Осы Заңды қолданысқа енгізу**

Осы Заң ресми жарияланған күнінен бастап күнтізбелік он күн өткен соң қолданысқа енгізіледі.

**Қазақстан Республикасының**

 **Президенті**